Մրցույթի արդյունքները ամփոփելիս՝ Հայաստանի իրավաբանական հիմնադրամի ներկայացուցիչները հաճելիորեն զարմացած էին աշակերտների խորը գիտելիքներով և Սահմանադրության վերաբերյալ արտահայտված արդիական գաղափարներով: Մասնավորապես, դպրոցի 10/3 դասարանի աշակերտ Գոռ Սարգսյանը կարևորել է պետության կողմից շրջակա միջավայրի պահպանության կարևորագույն խնդիրը: Նույն դասարանի աշակերտ Արմեն Սահակյանը իր զեկույցում անդարադարձել է երկքաղաքացիության հիմնախնդրին և առաջարկել դրա լուծման իր ուրույն տարբերակը: Մյուս հետաքրքիր աշխատության հեղինակներն են դպրոցի 10/3 դասարանի աշակերտներ Հովակ Մարտիրոսյանը և Արմինե Բադեյանը: Նրանց առաջարկություններից ամենակարևորը վերաբերում է սահմանադրական այն դրույթի փոփոխությանը, որով ՀՀ նախագահը կհամարվի ոչ թե ՀՀ անկախության, տարածքային ամբողջականության և անվտանգության երաշխավորը, այլ գլխավոր երաշխավորը, քանի որ երկրի անկախության, տարածքային ամբողջականության և անվտանգության երաշխավորներն են նաև ՀՀ բանակը, ազգային անվտանգության ծառայությունը և պետական այլ մարմիններ: Հաջորդ հետաքրքիր զեկույցը պատրաստվել էր դպրոցի 10/3 դասարանի աշակերտուհի Նոննա Զաքոյանի կողմից, ով իր զեկույցում կարևորում էր այլ անձանց նկատմամբ խոշտանգումների և անմարդկային կամ նվաստացնող վերաբերմունքի բացառումը: Մյուս հետաքրքիր աշխատության հեղինակը դպրոցի 10/1 դասարանի աշակերտուհի Մարիամ Զադոյանն էր: Նա իր աշխատության մեջ անդրադարձել է դատական իշխանությանը վերաբերող սահմանադրական որոշ փոփոխությունների՝ նվիրված երդվյալների ինստիտուտին, մասնագիտացված դատարաններին, բարձրագույն դատական ատյաններին, Վճռաբեկ դատարանում գրանցված փաստաբանների ինստիտուտին և արդարադատության խորհրդի կազմավորմանն ու կառուցվածքին: Մասնավորապես, նա քննադատում է երդվյալների ինստիտուտի վերացումը և կարևորում արդարադության խորհրդի ձևավորման ներկա կարգը, ըստ որի ՀՀ նախագահը այլևս չի հանդիսանում արդարադատության խորհրդի նախագահ, գլխավոր դատախազը և արդարադատության նախարարը՝ խորհրդի փոխնախագահներ, իսկ դատախազները խորհրդի անդամներ: